ไฟแนนทูเดย์
ผลประกอบการธนาคารพาณิชย์ในไตรมาสแรกออกมาแล้ว ส่วนใหญ่อัตรากำไรเป็นตัวเลขยังสูง
22 เม.ย. 2560

...ผลประกอบการธนาคารพาณิชย์ในไตรมาสแรกออกมาแล้ว ส่วนใหญ่อัตรากำไรเป็นตัวเลขยังสูง แต่ถ้าเป็นเปอร์เซ็นต์การเติบโตก็ไม่มากนัก ธนาคารที่โชว์พาวว่ากำไรเพิ่มมากที่สุดเมื่อเทียบกับช่วงเดียวกันของปีก่อนคือ ธนาคารธนชาต ที่ เฮียสมเจตน์ หมู่ศิริเลิศ ภูมิใจนำเสนอว่ากำไรสุทธิโตขึ้น 15.05% แต่ถ้าเทียบไตรมาสแรกปีนี้กำไรโต 1.3%...บางธนาคารก็มีหนี้เสียลดลง บางรายก็ทรงตัว บางแบงก์ก็เพิ่มขึ้น สำหรับ ธนาคารกสิกรไทย เอ็นพีแอลลดลงอย่างน่าดีใจ แว่วว่าหนี้สื่อรายใหญ่แห่งหนึ่งธนาคารกำลังแก้ไขด้วยการให้ผู้บริหารเพิ่มทุน ถ้าไม่เพิ่มคงจะให้เครดิตไลน์ไม่ไหวแล้ว...ต้องติดตามว่าสัปดาห์หน้า คลังจะสรุปมาตรการช่วยเกษตรกรที่มีรายได้น้อยแบบยั่งยืน จะออกมารูปแบบไหนบ้าง เพราะ อภิศักดิ์ ตันติวรวงศ์ รมว.คลัง กำชับนักหนาว่าต้องเป็นมาตรการใหม่ และให้ดูตัวอย่างจากญี่ปุ่นและสหรัฐ ซึ่งไม่ใช่เรื่องง่ายนัก